*****

ΚΑΝΟΝΙΣΜΟΣ (ΕΟΚ) αριθ. 2778/90 ΤΗΣ ΕΠΙΤΡΟΠΗΣ

της 27ης Σεπτεμβρίου 1990

για τα προσωρινά μέτρα στον τομέα των σπόρων προς σπορά που εφαρμόζονται μετά τη γερμανική ενοποίηση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 2684/90 προβλέπει μεταξύ άλλων ότι πρέπει να αποφασιστεί προσωρινά και για ορισμένη χρονική περίοδο να γίνουν στην κοινοτική ρύθμιση στους τομείς της γεωργικής πολιτικής οι συμπληρώσεις και οι τροποποιήσεις που είναι απόλυτα αναγκαίες, προκειμένου να επιλυθούν τα προβλήματα που προκύπτουν από τη γερμανική ενοποίηση, πριν το Συμβούλιο μπορέσει να αποφανθεί για τις προτάσεις της Επιτροπής σχετικά με τα μεταβατικά μέτρα και τις αναγκαίες προσαρμογές έπειτα από την ενσωμάτωση της Λαϊκής Δημοκρατίας της Γερμανίας στην Κοινότητα· ότι αυτές οι συμπληρώσεις και οι προσαρμογές πρέπει να πληρούν τους όρους της γενικής οικονομικής πολιτικής και τις αρχές της κοινής γεωργικής πολιτικής·

ότι ο κανονισμός (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως αγοράς στον τομέα των σπόρων προς σπορά (2), όπως τροποποιήθηκε τελευταία από τον κανονισμό (ΕΟΚ) αριθ. 1239/89 (3), προβλέπει στο άρθρο 3 ότι μπορεί να χορηγηθεί ενίσχυση στην παραγωγή των σπόρων προς σπορά ·

ότι ο κανονισμός (ΕΟΚ) αριθ. 1546/75 της Επιτροπής (4), προσδιορίζει ως ημερομηνία που μπορεί να αρχίζει η παροχή του δικαιώματος ενισχύσεως για τους σπόρους προς σπορά την 1η Αυγούστου μετά την έναρξη κάθε περιόδου εμπορίας· ότι την 1η Αυγούστου 1990 η επικράτεια της πρώην Λαϊκής Δημοκρατίας της Γερμανίας δεν ανήκε στην Κοινότητα και, επομένως, οι κοινοτικές ενισχύσεις δεν εφαρμόζονται για την περίοδο εμπορίας 1990/91 όσον αφορά τους σπόρους προς σπορά που συλλέχθηκαν στην επικράτεια της πρώην Λαϊκής Δημοκρατίας της Γερμανίας·

ότι κρίνεται, επομένως, σκόπιμο να να επιτραπεί στη Γερμανία να χορηγήσει στην εθνική παραγωγή για ορισμένους σπόρους προς σπορά που συλλέχθηκαν στην επικράτεια της πρώην Λαϊκής Δημοκρατίας της Γερμανίας για την περίοδο 1990/91· ότι, εντούτοις, για να αποφευχθεί οποιαδήποτε διαστρέβλωση του ανταγωνισμού, τα ποσά της ενίσχυσης δεν δύνανται να υπερβαίνουν τα ποσά που καθορίζονται στον κανονισμό (ΕΟΚ) αριθ. 1240/89 του Συμβουλίου της 3ης Μαΐου 1989 για τον καθορισμό, για τις περιόδους εμπορίας 1990/91 και 1991/92, των ποσών της ενίσχυσης που χορηγείται στον τομέα των σπόρων προς σπορά (5), όπως τροποποιήθηκε τελευταία από τον κανονισμό (ΕΟΚ) αριθ. 1979/90 της Επιτροπής (6), για τα κοινοτικά είδη που αντιστοιχούν στα είδη που παράχθηκαν στο έδαφος της πρώην Λαϊκής Δημοκρατίας της Γερμανίας·

ότι τα μέτρα που θεσπίζονται με τον παρόντα κανονισμό εφαρμόζονται με την επιφύλαξη των τροποποιήσεων που προκύπτουν από τις αποφάσεις του Συμβουλίου έπειτα από προτάσεις της Επιτροπής που υποβλήθηκαν στις 21 Αυγούστου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σπόρων προς Σπορά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η Γερμανία εξουσιοδοτείται να πραγματοποιήσει για τους σπόρους προς σπορά που συλλέχθηκαν το 1990 στην επικράτεια της πρώην Λαϊκής Δημοκρατίας της Γερμανίας, εθνικές πληρωμές για την περίοδο εμπορίας 1990/91, που αντιστοιχούν στις ενισχύσεις στην παραγωγή που προβλέποντα από το άρθρο 3 του κανονισμού (ΕΟΚ) αριθ. 2358/71.

2. Το ποσό της εθνικής πληρωμής που προβλέπεται στην παράγραφο 1 για ένα συγκεκριμένο είδος δεν μπορεί να υπερβαίνει το ποσό της ενίσχυσης που καθορίζεται από τον κανονισμό (ΕΟΚ) αριθ. 1240/89 του Συμβουλίου, όπως τροποποιήθηκε τελευταία από τον κανονισμό (ΕΟΚ) αριθ. 1979/90 για ένα αντίστοιχο είδος που συλλέχθηκε στα εδάφη της Κοινότητας πριν από τη γερμανική ενοποίηση.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ημέρα της γερμανικής ενοποίησης, μέχρι την ημερομηνία ενάρξεως της ισχύος του κανονισμού του Συμβουλίου για τα μεταβατικά μέτρα και τις αναγκαίες προσαρμογές έπειτα από την ενσωμάτωση της επικράτειας της πρώην Λαϊκής Δημοκρατίας της Γερμανίας στην Κοινότητα, στον τομέα της γεωργίας, του οποίου η πρόταση υποβλήθηκε στις 21 Αυγούστου 1990. Ωστόσο, ο παρών κανονισμός εφαρμόζεται το αργότερο μέχρι τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 246 της 5. 11. 1971, σ. 1.

(3) ΕΕ αριθ. L 128 της 11. 5. 1989, σ. 35.

(4) ΕΕ αριθ. L 157 της 19. 6. 1975, σ. 14.

(5) ΕΕ αριθ. L 128 της 11. 5. 1989, σ. 36.

(6) ΕΕ αριθ. L 179 της 12. 7. 1990, σ. 13.